ของแถมและส่วนลด
เทศกาลปีใหม่ ผู้ประกอบการขายสินค้าหรือให้บริการ ต่างก็เรียกลูกค้าโดยมีแคมเปญที่คล้ายๆ กัน ได้แก่ ลดราคา แจกสินค้า แถมสินค้า จับสลากชิงรางวัล หรือส่งเสริมการขายด้วยวิธีอื่นๆ เช่น ผ่อนชำระเงินโดยไม่มีดอกเบี้ย เป็นต้น ทุกอย่างที่ทำก็เพื่อเพิ่มยอดขายสินค้า หรือเรียกลูกค้าให้มาใช้บริการมากขึ้น โดยเฉพาะการขายสินค้าหรือการให้บริการที่ต้องแข่งขันกับเจ้าตลาด กลยุทธ์เพื่อส่งเสริมการขายจึงเป็นวิธีที่นิยมนำมาใช้
7 ธ.ค. 2555

เทศกาลปีใหม่ ผู้ประกอบการขายสินค้าหรือให้บริการ ต่างก็เรียกลูกค้าโดยมีแคมเปญที่คล้ายๆ กัน ได้แก่ ลดราคา แจกสินค้า แถมสินค้า จับสลากชิงรางวัล หรือส่งเสริมการขายด้วยวิธีอื่นๆ เช่น ผ่อนชำระเงินโดยไม่มีดอกเบี้ย เป็นต้น ทุกอย่างที่ทำก็เพื่อเพิ่มยอดขายสินค้า หรือเรียกลูกค้าให้มาใช้บริการมากขึ้น โดยเฉพาะการขายสินค้าหรือการให้บริการที่ต้องแข่งขันกับเจ้าตลาด กลยุทธ์เพื่อส่งเสริมการขายจึงเป็นวิธีที่นิยมนำมาใช้
การแถมสินค้าและการให้ส่วนลด มีประเด็นภาษีตามประมวลรัษฎากรมาเกี่ยวข้องอย่างไรบ้าง สรุปได้ ดังนี้
ภาษีมูลค่าเพิ่ม ผู้ประกอบการจดทะเบียนภาษีมูลค่าเพิ่มที่ได้แถมสินค้าให้แก่ลูกค้าที่ได้ซื้อสินค้าหรือได้ใช้บริการ ไม่ต้องนำมูลค่าสินค้าที่แถมมาเป็นมูลค่าฐานภาษี กล่าวคือ ไม่ต้องนำมาเสียภาษีมูลค่าเพิ่ม แต่สินค้าที่แถมต้องเป็นไปตามหลักเกณฑ์ และเงื่อนไขที่กฎหมายกำหนด ดังนี้ 
สินค้าที่แถมเป็นสิ่งของที่มีมูลค่าไม่เกินมูลค่าสินค้าหรือบริการที่ลูกค้าซื้อหรือใช้บริการ และ
ได้แถมสินค้าขณะที่ขายสินค้าหรือให้บริการ และ
ผู้ประกอบการได้ระบุสินค้าที่แถมไว้ในใบกำกับภาษีให้ชัดแจ้งขณะที่ออกใบกำกับภาษี
สินค้าที่แถมนั้น ผู้ประกอบการมีสิทธินำภาษีซื้อของสินค้าไปลงรายงานภาษีซื้อและนำไปเครดิตภาษีได้ เพราะเป็นภาษีซื้อที่เกี่ยวข้องโดยตรงกับการประกอบกิจการ ไม่ต้องห้ามนำไปเครดิตภาษีหรือขอคืนภาษีซื้อแต่อย่างใด สินค้าที่แถมจะเป็นสินค้าชนิดเดียวกันกับสินค้าที่ลูกค้าซื้อหรือไม่ก็ได้ และสินค้าที่แถมจะส่งมอบให้ลูกค้าในวันอื่นๆหลังจากวัน เดือน ปี ที่ระบุในใบกำกับภาษีก็ได้ 
สำหรับการให้ส่วนลดราคา ต้องประกาศเป็นการทั่วไปและปฏิบัติกับลูกค้าเหมือนกัน ส่วนลดราคาต้องระบุในใบกำกับภาษีแบบเต็มรูป โดยนำไปหักออกจากมูลค่าราคาก่อนคิดคำนวณภาษีมูลค่าเพิ่ม (ใบกำกับภาษีอย่างย่อไม่จำต้องระบุส่วนลด) ส่วนลดนั้นไม่ต้องนำมาเป็นมูลค่าฐานภาษีเพื่อคำนวณภาษีมูลค่าเพิ่มแต่อย่างใด 
ภาษีเงินได้นิติบุคคล ต้นทุนของสินค้าที่แถมถือเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคล ไม่ต้องห้ามตามมาตรา 65 ตรี แห่งประมวลรัษฎากร และมูลค่าของสินค้าที่แถมก็ไม่ต้องนำมารวมเป็นรายได้เพื่อคำนวณหากำไรสุทธิแต่อย่างใด สำหรับส่วนลดราคาที่ให้ขณะที่ซื้อขายสินค้าและบริการ ผู้ประกอบการไม่ต้องนำมารวมคำนวณเป็นรายได้เพื่อเสียภาษีแต่อย่างใด
ภาษีเงินได้หัก ณ ที่จ่าย การแถมสินค้าให้แก่ลูกค้าขณะที่ซื้อสินค้าหรือใช้บริการ หรือการให้ส่วนลดราคาขณะที่ซื้อขายสินค้าหรือใช้บริการตามที่กล่าวมาข้างต้น ผู้ประกอบการไม่ต้องหักภาษี ณ ที่จ่ายมูลค่าของแถม หรือมูลค่าส่วนลดแต่อย่างใด 
ผู้ประกอบการควรระมัดระวังเกี่ยวกับการแถมสินค้ากับการให้ส่วนลดราคา ซึ่งมีเงื่อนไขปฏิบัติแตกต่างกัน หากปฏิบัติผิดพลาดแล้ว อาจเสียเงินมากกว่าที่ควรจะเสีย สวัสดีครับ